# Alexandre Vinokourov

### Fra Wikipedia, den frie encyklopædi

Vinokourov (th) ved Liège-Bastogne-Liège i 2006.

Alexandre Vinokourov (født 16. september 1973 i Petropavlovsk i det tidligere Sovjetunionen) er en kazakhstansk professional cykelrytter der sluttede på tredjepladsen i Tour de France i 2003. Han bliver ofte omtalt ved hans kaldenavn "Vino".

Vinokourov startede karrieren i 1997 hos det franske hold Casino, hvor han vandt blandt andet Fire dage ved Dunkerque og Dauphiné Libéré. I 2000 skiftede han til det store tyske hold Team Telekom (i dag T-Mobile Team), og han vandt sølv ved de Olympiske Lege i 2000, kun overgået af Telekom holdkammeraten Jan Ullrich. Vino oplevede sit store gennembrud i 2003, da Jan Ullrich midlertidigt forlod Telekom holdet. Vinokourov vandt Paris-Nice, Amstel Gold Race og Schweiz Rundt samt en etape i Tour de France, hvor han som T-Mobiles kaptajn sluttede på en samlet tredjeplads efter vinderen Lance Armstrong og Ullrich på andenpladsen.

Efter at have misset Touren i 2004 på grund af en skade, tog Vinokourov revanche i 2005 hvor han vandt Liège-Bastogne-Liège, samt etapen i Dauphiné Libéré der sluttede på "det skaldede bjerg", Mont Ventoux. Ullrich var vendt tilbage til T-Mobile holdet, og Vinokourov var udset til rollen som hjælper for ham. Han mente dog selv at holdet først skulle finde ud af hvem der var stærkest, i håb om han selv ville overraske.[1] Selvom Vinokourov startede stærkt ud, måtte han dog se sig distanceret i bjergene. Efter en tredjeplads i tidskørslen på den næstsidste etape rykkede Vinokourov op på en samlet sjetteplads, kun to sekunder efter Levi Leipheimer på femtepladsen. På løbets sidste og afgørende etape til Paris, angreb Vinokourov på Champs-Élysées boulevarden og med sin anden etapesejr det år sikrede han sig nok bonussekunder for sejren til at overtage Leipheimers femteplads.

Da hans kontrakt med T-Mobile udløb efter Touren, skiftede Vinokourov til det spanske Liberty Seguros-Würth hold, under ledelse af sportsdirektøren Manolo Saiz. Her ville han blive holdets kaptajn i Tour de France. Vinokourov forberedte sig til 2006 Touren ved at se bort fra de mange tidlige løb han tidligere havde vundet, men alligevel blev hans forberedelse forstyrret da holdets sponsor Liberty Seguros trak sig som følge af en dopingsag under opsejling i Spanien, der havde Saiz som en af hovedpersonerne. Vinokourov fik dog via kontakter i Kazakhstan stablet et nyt sponsorat på benene, og holdet skiftede navn til Astana-Würth, opkaldt efter Kazakhstans hovedstad Astana.

## [redigér] Eksterne henvisninger

| Wikimedia Commons har medier relateret til: Alexandre Vinokourov

- Officiel hjemmeside
- Liberty Seguros profil
- T-Mobile profil

Hentet fra "http://da.wikipedia.org../../../a/l/e/Alexandre_Vinokourov_cf87.html"

Kategorier: Kasakhstanske cykelryttere

##### Views

- Artikel
- Diskussion
- Nuværende version

##### Søg

##### Andre sprog

- Deutsch
- English
- Español
- Français
- Italiano
- Nederlands
- Norsk (bokmål)
- Polski
- Русский
- Svenska